पणजी : पर्यटन वेव्हारांचेर नियंत्रण दवरपा खातीर पावसाळी अधिवेशनांत खासा कायद्याचें विधेयक सभाघरांत मांडटलें, अशें पर्यटन मंत्री रोहन खंवटे हांणी सांगलें. पर्यटन मंडळाचे बसके उपरांत पत्रकार परिशदेंत तांणी ही म्हायती दिली. होम स्टे, जैव पर्यटन धोरण तयार जातलें. यूएसए, यूएई, दक्षीण कोरियेच्या पर्यटकांक गोंयांत हाडपा खातीर विमानसेवा सुरू करपाचे यत्न आसात.
 मुख्यमंत्री डॉ. प्रमोद सावंंत हांचे अध्यक्षते खाला बसका जाली. पर्यटन मंत्री रोहन खंवटे, मुखेल सचीव पुनीत कुमार गोयल, पर्यटन उदरगत म्हामंडळाचे अध्यक्ष गणेश गांवकार, वेवस्थापकी संचालक ब्रिजेश मणेरकार आनी हेर अधिकारी बसकेक हाजीर आशिल्ले.
 राज्यांतले पर्यटन मार्केट सध्या रशिया आनी इंग्लंडच्या पर्यटकांचेर निंबून आसा. दक्षीण आफ्रिका, अमेरिका, यूएईचे पर्यटक गोंयाक भेट दिवपाक इत्सूक आसात. ह्या पर्यटकांक गोंया कडेन आकर्शीत करपा खातीर मोपा विमानतळा वयल्यान विमान येरादारी सुरू करपाचे यत्न आसात. ते खातीर केंद्रीय नागरी विमान येरादारी मंत्र्यांची मुख्यमंत्र्यां सयत आपूण भेट घेतलो. विमान इंधना वयलें शुल्क गोंय सरकारान 26 टक्क्यां वयल्यान 8 टक्क्यांचेर हाडलां. हाका लागून थेट विदेशी विमानसेवा सुरू जावपाक हरकत ना, अशें रोहन खंवटे हांणी सांगलें.
 गोंयच्या सोबीत दर्यादेगांक लागून संवसारांतले पर्यटक गोंयाक भेट दितात. दर्यादेगो सोडून हेर पर्यटन थळांचें मार्केटींग जावपाक जाय. गांवगिऱ्या वाठारांतले पर्यटन, शेती पर्यटन, होम स्टे पर्यटन हांकां उर्बा दिवपाची गरज आसा. शेती पर्यटन, होम स्टे पर्यटन धोरण सुरू करपाची प्रक्रिया सुरू जाल्या. आनीक थोड्यांच दिसांत शेती पर्यटन धोरणा सयत होम स्टे पर्यटन धोरण तयार जातलें.
 पणजे परशुरामाचो पुतळो उबारला ते प्रमाण मांद्रें वा हरमला परशुरामाचो पुतळाे उबारपाचो प्रस्ताव आसा. परशुराम भूंय अशी गोंयची वळख आसा. परशुरामाच्या पुतळ्याचे पर्यटकांक आकर्शण आसता. हाका लागून आनीक एक पुतळो उबारपाचो प्रस्ताव आसा.
 किटला ओशिनेरीयम प्रकल्प उबारपाचो प्रस्ताव आसा. ते खातीर जाग्याचो सोद सुरू आसा. जागो निश्चीत जाले उपरांत ओशिनेरीयमाची फुडली प्रक्रिया सुरू जातली.
 युनिटी मॉल उबारपा खातीर केंद्र सरकार 100 कोटी मेरेन निधी दिता. सगळ्यो वस्तू एकाच जाग्यार उपलब्ध आसपी युनिटी मॉल उबारपाचो प्रस्ताव आसा. पर्यटकांच्या पसंतीच्यो सगळ्यो वस्तू युनिटी मॉलांत उपलब्ध जाता.
 गोवा आयर्नमॅन उपक्रमाक अंदूं व्हड प्रतिसाद मेळ्ळो. गोंय आयर्नमॅन धांवपाचो उपक्रम दर वर्सा जातलो. आनीक 5 वर्सां ह्या कार्यावळीक मान्यताय दिल्या.
 गोंय आनी दुबय हांचें मदीं अर्थीक वेव्हार जावपा खातीर कबलांत जावपाची आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 